### Resume

Forvaltningen giver en orientering om situationen i De Vanføres Boligselskab.

### Sagsfremstilling

Baggrund

De Vanføres Boligselskab (herefter forkortet DVB) har siden juni 2013 været administreret af Boligforeningen ØsterBO.

Der har været en del samarbejdsvanskeligheder, både mellem DVB og [adresse], og indbyrdes mellem DVB's to afdelinger – afd. 1 og afd. 2.

Organisationsbestyrelsen for [adresse] har på baggrund heraf valgt at opsige administrationsaftalen pr. 1. september 2021 med baggrund i et uforholdsmæssigt stort ressourceforbrug forårsaget af de opståede samarbejdsvanskeligheder.

Der er i opsigelsesperioden pågået forhandlinger om DVB’s fremtid, og de 2 afdelinger har i enighed søgt forskellige veje for den fremtidige administration.

DVB afd. 1 har pr. 1. januar 2022 indgået aftale om fusion med Lejerbo Trekanten og overgår fra sammenlægningstidspunktet på lige vilkår med de øvrige boligafdelinger i Lejerbo Trekanten. Afdelingen vil fremover have betegnelse som afd. 1151-0, Michelle Lund.

DVB afd. 2 har pr. 1. januar 2022 indgået aftale om fusion med [adresse] og overgår fra sammenlægningstidspunktet på lige vilkår med de øvrige boligafdelinger i [adresse]. Afdelingen vil fremover have betegnelse som afd. 56, ØSTERhuse.

Boligorganisationernes økonomiske forhold

Gældende for både afd. 1 og afd. 2

Fusionen aktualiseres pr. 1. januar 2022, hvor de 2 boligorganisationers kapitaler bliver sammenlagt på organisationsniveau.

Egenkapitalen for DVB vil ved opsplitningen blive fordelt i forhold til antallet af lejemålsenheder i hver af de to afdelinger.

Den samlede egenkapital reduceres med omkostninger i forbindelse med sammenlægningen f.eks. afholdte ekstraudgifter i [adresse], honorar for rådgivning fra BL – Danmarks Almene Boliger, tinglysningsafgift mm.

Der er aftalt særlig bygningsmæssige arbejder i begge afdelinger, som der afsættes beløb til, og som tildeles pågældende afdeling. Øvrige overskydende midler fordeles og overføres til Lejerbo Trekanten for afd. 1 og til [adresse] for afd. 2.

Udlejning og ventelister

Ventelisterne for hhv. ”Lejerbo og DVB afd. 1” og ”[adresse] og DVB afd. 2” sammenflettes pr. 1. januar 2022, med respekt for opnået anciennitet.

De 2 ventelister sammenkøres pr. 1. januar 2022 således, at den højest anciennitet bevares i den fortsatte opnotering, og den laveste fjernes. Herefter er der kun 1 ekstern venteliste og 1 oprykningsventeliste (intern venteliste) for hhv. ØsterBO/Lejerbo Trekanten.

Godkendelser

Beslutningsprocessen i DVB har været usædvanlig på grund af den samtidige adskillelse imellem afd. 1 og afd. 2.

Vejle Kommune har godkendt, at de to afdelinger kan vælge hver sin fusionspartner.

DVB’s repræsentantskab har tillige besluttet, at afdelingerne kan adskilles, og at hver afdeling kan lade sig fusionere med en anden almen boligorganisation.

Fusionsaftalerne er godkendt af:

- DVB afd. 1 på afdelingsmøde den 17. juni 2021

- DVB afd. 2 på afdelingsmøde den 17. juni 2021

- Repræsentantskabet for Lejerbo Trekanten den 2. november 2021

- Repræsentantskabet for [adresse] den 6. november 2021

Lovgrundlag

Det følger af § 15 i almenboligloven, at hvis en boligorganisation opløses med henblik på sammenlægning med en eller flere andre boligorganisationer, kan opløsningen ske uden samtykke. Fusion kan ske uden en egentlig godkendelse fra kommunen og/eller landsbyggefonden.

I driftsbekendtgørelsens §105 står yderligere, at boligorganisationen skal underrette kommunen og Landsbyggefonden om sammenlægningen og tilsvarende underrette Udbetaling Danmark, hvis der i afdelingerne indestår statslån, statsgaranterede lån, eller hvis der ydes statslig ydelsesstøtte til afdelingerne.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Ingen bemærkninger.

### Teknik- og Miljødirektøren indstiller,

|  |  |
| --- | --- |
| at | orienteringen tages til efterretning. |

### Beslutning

Taget til efterretning.